ชี้รัฐปรับนโยบายพลังงานสะท้อนผิดพลาด
กรณ์ ชี้รัฐปรับแผนตรึงราคาก๊าซสะท้อนยอมรับความผิดพลาดนโยบายพลังงาน ระบุปัญหาระยะยาวยังไร้ความชัดเจน
17 พ.ค. 2555

กรณ์ ชี้รัฐปรับแผนตรึงราคาก๊าซสะท้อนยอมรับความผิดพลาดนโยบายพลังงาน ระบุปัญหาระยะยาวยังไร้ความชัดเจน
นายกรณ์​ จาติกวณิช รองหัวหน้าพรรคประชาธิปัตย์ (ปชป.) อดีต รมว. คลัง เปิดเผยว่า แนวทางการปรับโครงสร้างพลังงานใหม่ของรัฐบาล ที่มีการตรึงราคาก๊าซเอ็นจีวี แอลพีจี ชะลอการเก็บเงินน้ำมันเบนซิน ดีเซล เข้ากองทุนน้ำมัน ​ถือเป็นการยอมรับว่าเกิดความผิดพลาดในนโยบายพลังงาน แต่การแก้ปัญหาลักษณะนี้จะยิ่งทำให้เกิดความสับสน เพราะรัฐบาลยังไม่มีความชัดเจนว่ายุทธศาสตร์ด้านพลังงานเป็นอย่างไร
ทั้งนี้ ​เกิดความสับสนทั้งภาคประชาชนและภาคอุตสาหกรรม เพราะเดิมประกาศจะลอยตัวก๊าซ ยกเลิกกองทุนน้ำมัน แต่เมื่อมีปัญหาก็ล้มมติ เสนอมติใหม่มาแก้ปัญหาเฉพาะหน้า อีกทั้งรัฐบาลอ้างว่าจะส่งเสริมพลังงานทดแทน แต่นโยบายของรัฐบาลกลับทำให้ส่วนต่างราคาระหว่างแก๊สโซฮอลกับเบนซินแคบลง ทำให้คนใช้เบนซินเพิ่มขึ้น อีกทั้งหลังการตรึงราคาก๊าซไป 3 เดือน แล้วก็ไม่มีคำตอบว่าแล้วเดือนที่ 4 จะทำอย่างไรต่อไป
นายกรณ์ กล่าวว่า โชคดีที่ความผันผวนทางเศรษฐกิจโลกทำให้ราคาน้ำมันในตลาดโลกปรับลดลง ​จึงช่วยลดแรงกดดัน แต่ไม่ใช่คำตอบว่ายุทธศาสตร์ระยะยาวด้านพลังงานของรัฐบาลคืออะไร ​แต่อีกด้านหนึ่งรัฐบาลก็กำลังบริหารสวนทางกับความเป็นจริง เพราะโดยปกติควรจะใช้โอกาสช่วงที่ราคาน้ำมันในตลาดโลกลดลงเก็บเงินเข้ากองทุนเพื่อสะสมไว้ช่วยแบ่งเบาภาระประชาชนในยามที่ราคาน้ำมันในตลาดโลกพุ่งสูงขึ้น ซึ่งเป็นวิธีการบริหารของรัฐบาลประชาธิปัตย์ จนสามารถใช้หนี้กองทุนน้ำมันที่รัฐบาลก่อนหน้านั้นทำขาดทุนไว้จนกลับมาเป็นบวกกว่าสองหมื่นล้านบาท  ​